Nóg ŉ Afrikaanse musiekkonsert – en die grootste sterre sing saamNóg ŉ Afrikaanse musiekkonsertreeks maak binnekort sy buiging – dié keer die idee van Jacomien de Villiers. Die eerste “In Afrikaans”-konsertreeks word vandeesmaand in Hartenbos in die Wes-Kaap aangebied. Meer as 20 van sangers soos Karlien van Jaarsveld, Robbie Wessels, Jay en Lianie May, Leah, Jo Black en Theuns Jordaan is in dié konsert te sien. Die In Afrikaanse-konserte vind plaas op Woensdag 20 Desember, Sondag 24 Desember, Dinsdag 26 Desember, Woensdag 27 Desember, Saterdag 30 Desember en Donderdag 4 Januarie. Jacomien de Villiers, besturende direkteur van Inhoud Huis en In Afrikaans, sê dié konsert beloof musiek wat met hart én siel gaan praat. “Ons glo musiek is kos vir die siel en met dié betrokke kunstenaars se gesamentlike dinamika op die verhoog gaan daar meer as een magiese oomblik wees om gehore vas te gryp in die oomblik. Elke vertoning is spesiaal vervaardig om aanhangers se siel te voed,” sê sy. Alle skenkings wat tydens die konsert van 24 Desember ingesamel word, word geskenk aan die Hartenbos Bejaardesorg-organisasie. Die nuwe Afrikaanse fliek, Susters, sal ook vir die eerste keer tydens die konsertreeks op 26 Desember vertoon word. Die mooistes in Hartenbos gaan ook op die verhoog paradeer. Mnr. en Mej. Hartenbos word tydens dié konsertreeks gekroon en vanjaar se Mej. Hartenbos sal ook outomaties deel van die Top 40 in Sarie se Voorbladgesig-kompetisie wees. Só lyk die program: 20 Desember: Dans In Afrikaans Kurt Darren, Juan Boucher, Jay en Lianie May en Ricus Nel. 24 Desember: Kersfees In Afrikaans Robbie Wessels, Jo Black, Douvoordag en Leah. 26 Desember: Fliek In Afrikaans Susters met Leah, Diaan Lawrenson, Quanita Adams en Sean Marco Vorster. 27 Desember: Mnr. & Mej. Hartenbos Jan Bloukaas, Leah, Brendan Peyper, Karlien van Jaarsveld en Georic Lomas. 30 Desember: Hartenbos In Afrikaans Theuns Jordaan, Robbie Wessels, Karen Zoid, Jo Black, Appel, Elvis Blue, Refentse, Lianie May, Dewald Wasserfall, Leah, Bok van Blerk, Karlien van Jaarsveld en Fatman. 4 Januarie 2018: Akoesties In Afrikaans Theuns Jordaan, Riana Nel, Elvis Blue en Jo Black. Kaartjies vir die konsert is beskikbaar by www.itickets.co.za.